《谕俗 其十二》
宋代·刘子翚

悬墙挂德音，尽弛今年租。旄倪发欢谣，助达和气舒。

皇恩施甚厚，疲瘵望少苏。吁嗟吏舞文，诏纸墨未渝。

借贷尽白著，勾稽穷宿逋。掊克傥归公，民贫犹乐输。

量权徵倍耗，夤缘窃其馀。宁逢盗剽攘，厌闻吏追呼。

盗奸久必戢，吏奸无由锄。雷霆不言威，肉食忍自诬。

故态勿狃习，穷阎勿侵渔。勿谓天听高，勿谓黔首愚。

作者简介：刘子翚（huī）（1101～1147）宋代理学家。字彦冲，一作彦仲，号屏山，又号病翁，学者称屏山先生。建州崇安（今属福建）人，刘韐子，刘子羽弟。以荫补承务郎，通判兴化军，因疾辞归武夷山，专事讲学，邃于《周易》，朱熹尝从其学。著有《屏山集》。